વિગત અનુસાર, બગસરા માર્કેટિંગ યાર્ડમાં મંગળવારે યોજાયેલી મતગણતરીના પરિણામ બાદ ભાજપ ગેલમાં આવી ગયું હતું. સવારે નવ વાગ્યાથી શરૂ થયેલ મતગણતરીમાં લગભગ ૧૧ વાગ્યા સુધીમાં ચિત્ર સ્પષ્ટ થતું જણાવ્યું હતું. જેમાં સૌપ્રથમ ભાજપ પ્રેરિત વેપારી પેનલના તમામ ચાર સદસ્યો ચૂંટાઈ આવતા ભાજપના કાર્યકરોના ટોળા માર્કેટિંગ યાર્ડ ખાતે આવવા લાગ્યા હતા. ખેડૂત વિભાગની ગણતરી શરૂ થયા બાદ લગભગ બે વાગ્યે ચૂંટણી અધિકારી દ્વારા પરિણામ જાહેર કરવામાં આવ્યું હતું. જેમાં ખેડૂત પેનલની આઠ સીટોમાંથી સાત પર ભાજપ તથા એક સીટ પર કોંગ્રેસને વિજેતા જાહેર કરાયા હતા. ચૂંટણી પૂર્વે એક સીટ કોંગ્રેસને બિન હરીફ થઈ હતી. જેથી કુલ ૧૩ પૈકી કોંગ્રેસને ફક્ત બે સીટથી સંતોષ માનવો પડ્યો હતો.